CELEX: 62021TN0402
Language: hu
Date: 2021-07-07 00:00:00
Title: T-402/21. sz. ügy: 2021. július 7-én benyújtott kereset – UniCredit Bank kontra ESZT

2021.9.13.   
            
            
               HU
            
            
               Az Európai Unió Hivatalos Lapja
            
            
               C 368/25
            
         
      2021. július 7-én benyújtott kereset – UniCredit Bank kontra ESZT
      (T-402/21. sz. ügy)
      (2021/C 368/42)
      Az eljárás nyelve: német
      
         Felek
      
      
         Felperes: UniCredit Bank AG (München, Németország) (képviselők: F. Schäfer, H. Großerichter és F. Kruis ügyvédek)
      
         Alperes: Egységes Szanálási Testület (ESZT)
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az Egységes Szanálási Testületnek az Egységes Szanálási Alapba fizetendő 2021. évi előzetes hozzájárulások kiszámításáról szóló, 2021. április 14-i határozatát (SRB/ES/2021/22) a mellékletekkel együtt, amennyiben azok a felperesre vonatkoznak;
               
            
                  —
               
               
                  kötelezze az Egységes Szanálási Testületet az eljárás költségeinek viselésére.
               
            
         Jogalapok és fontosabb érvek
      
      Keresete alátámasztása érdekében a felperes a következő jogalapokra hivatkozik.
      
                  1.
               
               
                  Első jogalap: a 2021. április 14-i határozat az EUMSZ 263. cikk második bekezdése értelmében vett lényeges eljárási szabályt sért, mivel azt nem megfelelően hozták meg.
               
            
                  2.
               
               
                  Második jogalap: a 2021. április 14-i határozat és annak I–III. melléklete az EUMSZ 263. cikk második bekezdése értelmében vett lényeges eljárási szabályokat sért, és sérti a megfelelő ügyintézéshez való jogot, mivel nem tartalmaz az EUMSZ 296. cikk második bekezdése és az Európai Unió Alapjogi Chartája 41. cikke (2) bekezdésének c) pontja (a továbbiakban: Charta) szerinti megfelelő indokolást.
               
            
                  3.
               
               
                  Harmadik jogalap: a 2021. április 14-i határozat, valamint annak I. és II. melléklete sérti a Charta 47. cikkének első bekezdése szerinti hatékony jogorvoslathoz való jogot, mivel a határozat tartalmi helyességét gyakorlatilag lehetetlen hatékony bírósági felülvizsgálatnak alávetni.
               
            
                  4.
               
               
                  Negyedik jogalap: a 2021. április 14-i határozat és mellékletei jogellenesek, mivel az (EU) 2015/63 felhatalmazáson alapuló rendelet (1) 4–7. és 9. cikke jogellenes. Sértik az intézmények hatékony bírói jogvédelemhez való jogát, mivel ezek alapján hozott, eredendően nem átlátható határozatokat eredményeznek.
               
            
                  5.
               
               
                  Ötödik jogalap: ha meg kellene állapítani, hogy az intézmények hozzájárulásának átláthatatlan kiszámítása már a 806/2014 rendelet (2) 70. cikkének (2) bekezdésében, valamint a 2014/59 irányelv (3) 103. cikkének (2) és (7) bekezdésében szerepel, e jogi aktusokat a negyedik jogalapban kifejtett okokból jogellenesnek, és ezért alkalmazhatatlannak kell nyilvánítani.
               
            
                  6.
               
               
                  Hatodik jogalap: a 2021. április 14-i határozat sérti az (EU) 2015/63 felhatalmazáson alapuló rendelet 6. és 7. cikkét, valamint 20. cikkének (1) bekezdését, mivel az alperes a kockázatkiigazítási szorzó kiszámítása során nem vette figyelembe sem a nettó stabil forrásellátottsági ráta (NSFR) kockázati mutatóját, sem a szavatolótőkére és a leírható, illetve átalakítható kötelezettségekre vonatkozó minimumkövetelmények (MREL) kockázati mutatóját, illetve az összetettség („complexity”) és a szanálhatóság („resolvability”) kockázati mutatóját.
               
            
                  7.
               
               
                  Hetedik jogalap: a 2021. április 14-i határozat és annak I–III. melléklete az EUMSZ 263. cikk második bekezdése értelmében vett lényeges eljárási szabályokat sért, valamint sérti a Charta 41. cikke (2) bekezdésének a) pontja szerinti megfelelő ügyintézéshez való jogot, mivel a felperest a határozat meghozatala előtt nem hallgatták meg.
               
            
         (1)  A 2014/59/EU európai parlamenti és tanácsi irányelvnek a szanálásfinanszírozási rendszerhez való előzetes hozzájárulás tekintetében történő kiegészítéséről szóló, 2014. október 21-i (EU) 2015/63 felhatalmazáson alapuló bizottsági rendelet (HL 2015. L 11., 44. o.; helyesbítés: HL 2017. L 156., 38. o.).
      
         (2)  A hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendelet (HL 2014. L 225., 1. o.; helyesbítés: HL 2014. L 372., 9. o.).
      
         (3)  A hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelv (HL 2014. L 173., 190. o.; helyesbítések: HL 2019. L 165., 129. o.; HL 2021. L 104., 55. o.).